google/wiki40b huggingface dataset:
Ελληνικές βουλευτικές εκλογές 1859

Οι ελληνικές βουλευτικές εκλογές του 1859 προκηρύχθηκαν την 1η Αυγούστου του 1859 και έλαβαν χώρα το Σεπτέμβριο και τον Οκτώβριο του ίδιου έτος, τρία χρόνια αργότερα από τις τελευταίες εκλογές του 1856. Πρωθυπουργός ήταν ο Αθανάσιος Μιαούλης, γιος του Μιαούλη, ναυάρχου του Αγώνα, ο οποίος και κέρδισε τις εκλογές, με μια φιλοβασιλική και πάλι Βουλή, με πλειοψηφία 120 από τις 139 έδρες.

Υπόβαθρο

Τις προηγούμενες εκλογές (του 1856) είχε κερδίσει η τότε κυβέρνηση Βούλγαρη, η οποία έμεινε στην κυβέρνηση ακόμη έναν χρόνο μέχρι το 1857 για να αντικατασταθεί από την κυβέρνηση του υπασπιστή του Όθωνα Αθανασίου Μιαούλη όταν ο Βούλγαρης παραιτήθηκε εξαιτίας των παρεμβάσεων του παλατιού. Μετά τις φοιτητιτκές ταραχές και επεισόδια ενάντια στον Όθωνα με το όνομα τα Σκιαδικά (της αντιοθωνικής νεολαίας που φορούσε «σκιάδια», καπέλα, - η αρχή της έξωσης για τον Όθωνα) που άρχισαν στις 10 Μαΐου 1859, ο Όθωνας κήρυξε τη λήξη της Βουλευτικής Περιόδου (της Γ' Συνόδου της Ε' Βουλευτικής Περιόδου) και διέλυσε τη Βουλή. Στις 29 Μαΐου ανέθεσε στον Ανδρέα Μεταξά να σχηματίσει κυβέρνηση ώστε να κατευναστεί η αντιπολίτευση (ο Μεταξάς περιέλαβε τους Κανάρη, Καλλέργη, Χρηστίδη της αντιπολίτευσης), αλλά αυτός δεν μπόρεσε να σχηματίσει κυβέρνηση και ο Βασιλιάς άφησε στην εξουσία τον Αθ. Μιαούλη, ζητώντας του να κάνει ανασχηματισμό.

Εκλογές

Παρά τον ανασχηματισμό του Ιουνίου 1859 που έκανε ο Μιαούλης, βάζοντας στην κυβέρνηση και υπουργούς της αντιπολίτευσης, δεν επήλθε συνεννόηση και οι εκλογές προκηρύχθηκαν την 1η Αυγούστου 1859. Οι εκλογές έλαβαν χώρα κατά τον Σεπτέμβριο και τις αρχές Οκτωβρίου. Στις 7 Οκτωβρίου ανακοινώθηκε σύγκλιση της Βουλής και της Γερουσίας για τις 29 Οκτωβρίου. Η Βουλή έκανε πράγματι την πρώτη συνεδρίασή της στις 29 Οκτωβρίου (Α' Συνεδρίασις, Α' Συνόδου, ΣΤ' Βουλευτικής Περιόδου) Εκλέχθηκαν συνολικά 139 βουλευτές, από τους οποίους 120 υποστηρικτές του Μιαούλη και 19 βουλευτές της αντιπολίτευσης.
Από την αντιπολίτευση έγιναν καταγγελίες για παρεμβάσεις στις εκλογές.

Μετά τις εκλογές

Επόμενες εκλογές έγιναν ενάμισυ έτος αργότερα, τον Ιανουάριο του 1861, όταν λίγο πιο πριν είχε εκλεγεί ο Θρασύβουλος Ζαΐμης, αρχηγός της αντιπολίτευσης, στη θέση του Προέδρου της Βουλής.
Ευρωπαϊκό Πρωτάθλημα Τζούντο 2007

To Ευρωπαϊκό Πρωτάθλημα Τζούντο 2007 ήταν η 56η διοργάνωση του Ευρωπαϊκού Πρωταθλήματος Τζούντο, που διοργανώθηκε υπό την εποπτεία της Ευρωπαϊκής Ένωσης Τζούντο. Η διοργάνωση πραγματοποιήθηκε στην Αρένα Βελιγραδίου, στο Βελιγράδι, της Σερβίας μεταξύ 6 και 8 Απριλίου 2007.
Ιωακείμ Στρουμπής

Βιογραφία

O Ιωακείμ Στρουμπής, κατά κόσμον Χριστόφορος, γεννήθηκε στα Θυμιανά Χίου το 1880. Διάκονος χειροτονήθηκε το 1903 στην Κωνσταντινούπολη, λαμβάνοντας το μοναχικό όνομα Ιωακείμ. Το 1904 αποφοίτησε από την Ιερά Θεολογική Σχολή της Χάλκης. Διακόνησε την Ιερά Μητρόπολη Λήμνου ως πρωτοδιάκονος και αργότερα την Ιερά Μητρόπολη Ρόδου ως Πρωτοσύγκελλος. Το 1911 εξελέγη Επίσκοπος Αρδαμερίου (Χαλκιδική).
Μετά τη δολοφονία του Μητροπολίτη Γρεβενών Αιμιλιανού Λαζαρίδη, που σκοτώθηκε από αποσπάσματα Νεοτούρκων, ο Ιωακείμ οργάνωσε σε όλη την Επισκοπή Αρδαμερίου μνημόσυνα και εράνους υπέρ της απροστάτευτης οικογένειας του εθνομάρτυρα Αιμιλιανού. Μάλιστα πρωτοστάτησε στην διαφύλαξη της εθνικής και θρησκευτικής ταυτότητας των ελληνικών πληθυσμών απέναντι στη βουλγαρική και νεοτουρκική προπαγάνδα. Για τη δράση του αυτή ο Ιωακείμ εξαναγκάστηκε να απομακρυνθεί από την επισκοπή του.
Στήριξε το Κίνημα Εθνικής Αμύνης της Θεσσαλονίκης του 1916. Το 1924 εξελέγη Μητροπολίτης Καρδαμύλων και το 1933 Μητροπολίτης Χίου.
Ως Μητροπολίτης Χίου προχώρησε στην εκποίηση αφιερωμάτων και σκευών ναών χάριν των σχολείων του νησιού. Πρωτοστάτησε στην ανέγερση Νοσοκομείου στη Χίο για την καταπολέμηση ασθενειών που μάστιζαν το νησί, καθώς επίσης και άλλων κοινωφελών έργων όπως σχολείων, υδραγωγείου και αποστραγγιστικού έργου. Υποστήριζε μάλιστα και εργαζόμενους που διώκονταν από τη Δικτατορία του Μεταξά.
Κατά τη διάρκεια της Κατοχής ανέπτυξε σημαντική αντιστασιακή και κοινωνική δράση, ενώ ήταν μέλος του ΕΑΜ. Το 1946, επί αρχιεπισκόπου και αντιβασιλέα Δαμασκηνού, δικάστηκε για τη συμμετοχή του στο ΕΑΜ ως φιλοκομμουνιστής και τιμωρήθηκε με έκπτωση από τη μητρόπολή του, με αφορμή διάφορα ηθικά παραπτώματα.
Ο Ιωακείμ πέθανε στις 28 Μαρτίου 1950, πάμπτωχος και φιλοξενούμενος από συγγενείς του. Τάφηκε στο προαύλιο του ναού της γενέτειράς του, όπου και πρόσφατα ανεγέρθηκε η προτομή του. Σήμερα πραγματοποιούνται προσπάθειες από φορείς, πολίτες και συμπατριώτες του Ιωακείμ ώστε να αποκατασταθεί ηθικά από την Εκκλησία της Ελλάδος, όπως συνέβη για τους άλλους δύο Μητροπολίτες που συμμετείχαν στο ΕΑΜ, Κοζάνης Ιωακείμ και Ηλείας Αντώνιο.
ITunes Festival: London 2010

Τραγούδια

1. Let Me Hear You Scream (Osbourne, Churko) - 3:19

2. Mr. Crowley (Osbourne, Rhoads, Daisley) - 6:13

3. I Don't Know (Osbourne, Rhoads, Daisley) - 5:07

4. Suicide Solution (Osbourne, Rhoads, Daisley) - 5:25

5. I Don't Want to Change the World (Osbourne, Wylde, Castillo, Klimister) - 4:32

6. War Pigs (Osbourne, Iommi, Butler, Ward) - 8:29
Σεκουμπά Κονατέ

Ζωή

Γεννήθηκε στο Κονακρί στις 6 Ιουνίου 1964 από γονείς της φυλής Μαντίκα.  Σπούδασε στη Βασιλική Στρατιωτική Ακαδημία της πόλης Μεκνές, στο Μαρόκο και αποφοίτησε το 1990.  Υποφέρει από μία άγνωστη σωματική ασθένεια, πιθανότατα από το ήπαρ.

Στρατιωτική καριέρα

Εξαιτίας τς ανδρείας του στη μάχη τον ονόμασαν  "El Tigre". Εκπαιδεύτηκε στους αλεξιπτωτιστές και πολέμησε σε πολλές μάχες στη Γουινέα την περίοδο 2000-2001. Εξαιτίας της φήμης του, πολύς κόσμος τον υποστήριξε για να γίνει αρχηγός της χούντας.

Πολιτική καριέρα

Το  Δεκέμβριο του 2008 απεβίωσε ο ηγέτης της Γουινέας, Λανσάνα Κοντέ. Την επόμενη ημέρα, ο στρατιωτικός Μουσά Νταντίς Καμαρά  κατέλαβε την εξουσία και τέθηκε επικεφαλής στρατιωτικής χούντας. Ο Κονατέ απαίτησε να γίνει εκείνος αρχηγός της της χούντας και έπειτα από έντονες συζητήσεις με τον Καμαρά αποφασίστηκε να γίνει αντιπρόεδρος. Επιπλέον ανέλαβε και υπουργός άμυνας.
Στις 3 Δεκεμβρίου  2009 ο Καμαρά πυροβολήθηκε από υπασπιστή του, ο οποίος αποπειράθηκε να δολοφονήσει τον αρχηγό της χούντας. Ο ηγέτης της χούντας μεταφέρθηκε στο Μαρόκο για νοσηλεία και ο Κονατέ ανέλαβε τα ηνία της χώρας. Οι ΗΠΑ έκαναν θετικά σχόλια για τη διακυβέρνηση της χώρας από τον Κονατέ.
Πανελλήνιο πρωτάθλημα στίβου ανδρών 2004

Το 90ο Πανελλήνιο πρωτάθλημα στίβου ανδρών 2004 διεξήχθη στο ανακαινισμένο ενόψει των Ολυμπιακών Αγώνων του 2004 Ολυμπιακό Στάδιο Αθήνας από τις 10 ως τις 12 Ιουνίου μαζί με το αντίστοιχο πανελλήνιο πρωτάθλημα στίβου γυναικών 2004. Μετείχαν 950 περίπου αθλητές και αθλήτριες και αποτέλεσε δοκιμαστικό γεγονός (test event) για τους αγώνες στίβου της Ολυμπιάδας. Γι'αυτό το παρακολούθησαν πάνω από 360 Έλληνες και ξένοι δημοσιογράφοι. Οι αγώνες ήταν αφιερωμένοι στη μνήμη του Ηλία Μισαηλίδη, παλιού πρωταθλητή του Πανιωνίου, βαλκανιονίκη και εν συνεχεία αθλητικού παράγοντα που υπήρξε πρωτεργάτης του γυναικείου στίβου, τον οποίο ο ΣΕΓΑΣ έχει ανακηρύξει μια από τις πέντε σπουδαιότερες αθλητικές προσωπικότητες του 20ού αιώνα.
Είχαν προηγηθεί σε ξεχωριστές ημερομηνίες τα πρωταθλήματα του δρόμου 10χλμ εντός σταδίου, των 50 και 20 χλμ βάδην και του δεκάθλου. Τα αποτελέσματά τους υπολογίστηκαν στη βαθμολογία. Το πρωτάθλημα μαραθωνίου διεξήχθη στις 7 Νοεμβρίου στην ανανεωμένη ένεκα Ολυμπιάδας κλασική διαδρομή Μαραθώνας-Παναθηναϊκό Στάδιο, παράλληλα με τον Διεθνή Μαραθώνιο. Η διοργάνωση προσέλκυσε μεγάλο πλήθος δρομέων -τερμάτισαν 2.396 Έλληνες και ξένοι δρομείς. Όμως, ο αγώνας επιφύλαξε ένα δράμα, αφού στο 9ο χλμ απεβίωσε ο 42χρονος δρομέας Δημήτρης Λυμπούσης του ΓΑΣ "Χολαργός" από καρδιακή ανακοπή, ενώ υπήρξαν άλλες δύο περιπτώσεις αθλητών με καρδιακό επεισόδιο που ευτυχώς αντιμετωπίστηκαν έγκαιρα. Οι επιδόσεις ήταν γενικά μέτριες και των Ελλήνων ακόμα πιο μέτριες. Ο πανελληνιονίκης Κώστας Γουγούσης στη γενική κατάταξη ήταν 15ος, ενώ οι έντεκα πρώτοι δρομείς ήταν από την Κένυα.
Στη μάχη της βαθμολογίας για 14η συνεχόμενη χρονιά επικράτησε ο Πανελλήνιος Γ.Σ. με μεγάλη διαφορά από τους άλλους συλλόγους και συμπλήρωσε 35 τίτλους συνολικά. Παράλληλα, έκανε το 13ο συνεχόμενο "νταμπλ" και 17ο συνολικά, αφού κατέκτησε και το γυναικείο πρωτάθλημα.
Dalma Garden Mall

Περιγραφή

Τα πρώτα σχέδια για το εμπορικό κέντρο εκπονήθηκαν το 2009, ενώ τα εγκαίνια πραγματοποιήθηκαν τον Οκτώβριο του 2012, παρουσία του τότε προέδρου της Αρμενίας, Σερζ Σαρκισιάν. Οι εργασίες κατασκευής πραγματοποιήθηκαν από τον όμιλο Tashir Group, ιδιοκτησίας του Ρωσοαρμένιου επιχειρηματία Σαμβέλ Καραπετιάν.
Οι χώροι του Dalma Garden Mall διαθέτουν κινηματογραφικές αίθουσες, σούπερ μάρκετ, επιχειρήσεις μαζικής εστίασης, χώρο στάθμευσης, καθώς και πολυκαταστήματα γνωστών εταιρειών ένδυσης και αξεσουάρ (όπως Zara, Bershka, Pull&Bear, GAP, Levi's, Armani κ.ά.).
Άγιος Νικόλαος Δράμας

Ιστορία

Η ανέγερση του Εσκί Τζαμί, σύμφωνα με τους ιστορικούς, υπολογίζεται στα τέλη του 17ου αιώνα, γιατί από τότε η πόλη της Δράμας άρχισε να επεκτείνεται έξω από τα βυζαντινά τείχη, από τα οποία ένα μέρος τους σώζεται σήμερα. 
«.... Είναι πάντως γνωστό, ότι η πόλη επεκτείνεται έξω από τα τείχη της, πιθανότατα λόγω έλλειψης χώρου, ήδη από το δεύτερο μισό του 11ου αιώνα. Στη νέα εκτός του περιβόλου περιοχή, το Βαρόσι φαίνεται πως θα εγκατασταθεί κύρια μουσουλμανικός πληθυσμός, όπως μαρτυρεί η ύπαρξη ενός μεγάλου αριθμού μουσουλμανικών τεμενών στην περιοχή αυτή. Το παλαιότερο είναι ίσως εκείνο που ανεγέρθηκε σε κεντρική θέση της περιοχής, στην αγορά, και έφερε την ονομασία Εσκί Τζαμί (παλαιό Τζαμί). Έξω από τα τείχη αλλά σε άμεση επαφή με αυτά βρίσκεται η περιοχή της αγοράς, πιθανότατα λόγω της ασφάλειας που μπορούσε να προσφέρει στους εμπόρους η γειτνίαση με το κάστρο σε εποχές κινδύνου…..».
— Δημοτική Επιχείρηση Κοινονικής Πολιτιστικής και Τουριστικής Ανάπτυξης Δήμου Δράμας, «Η Δράμα και η περιοχή της - Ιστορία και Πολιτισμός», 1996, σελ. 303 και 304
Στη διάρκεια της δεύτερης βουλγαρικής κατοχής (1916 - 1918), οι Βούλγαροι γκρέμισαν το μιναρέ και μετέτρεψαν το τζαμί σε εκκλησία αφιερωμένη στον Άγιο Γεώργιο. Μετά την ανταλλαγή των πληθυσμών και την άφιξη προσφύγων στη Δράμα, ένας ιερέας, πρόσφυγας από τη Ρωσία, ο Ευστάθιος Κυριακίδης, κατέβασε με δική του πρωτοβουλία την ημισέληνο από τον τρούλο του τζαμιού και τοποθέτησε στη θέσή της ένα σταυρό. Πρόσθεσε επίσης και μια καμπάνα. Την άλλη μέρα τέλεσε μέσα στο τζαμί την ακολουθία του όρθρου και έτσι το δέσμευσε για να χρησιμοποιηθεί ως εκκλησία, την οποία ο ίδιος αφιέρωσε στον Άγιο Νικόλαο. Γι' αυτό δε χρησιμοποιήθηκε τότε ως κατάλυμα από πρόσφυγες, όπως έγινε με άλλα τζαμιά. 
Ο τότε Δήμαρχος Δράμας Θεόφιλος Αθανασιάδης ήρθε σε σύγκρουση με τον ιερέα, γιατί ήθελε να μετατρέψει το τζαμί σε κλειστή αγορά. Η υπόθεση έφτασε μέχρι την Ιερά Σύνοδο, αλλά τελικά ο μητροπολίτης Δράμας Λαυρέντιος Β' Παπαδόπουλος (1922-1928) τέλεσε τα εγκαίνια του ναού και το θέμα έκλεισε.
Το 1926 ο ναός περιήλθε στη Δ.Α.Π. ως ανταλλάξιμο κτίσμα του τουρκικού δημοσίου και το 1956 μεταβιβάστηκε στη Μητρόπολη Δράμας. Το 1958 παραχωρήθηκε στο ναό, μέσω της Δ.Α.Π. οικόπεδο της τέως μουσουλμανικής βακούφικης ιδιοκτησίας 528 τ.μ.
Το 1960 άρχισαν να γίνονται στο ναό μετατροπές, προκειμένου να εξαλειφθούν τα χαρακτηριστικά της μουσουλμανικής αρχιτεκτονικής και ειδικά τα οξυκόρυφα τόξα των παραθύρων. Ακολούθησε η προσθήκη των δύο κωδωνοστασίων το 1967 και της κόγχης του ιερού το 1970.
Το 1991 ο ναός ανακαινίστηκε, αγιογραφήθηκε και απέκτησε τη σημερινή του μορφή. Ωστόσο η προσθήκη της αίθουσας τελετών και των καταστημάτων το έτος 1995 περιόρισε δραματικά το ζωτικό χώρο του μνημείου.
Θέρμανση Ωκεανών

Η θερμικότητα ωκεάνιου βάθους: (OHC) είναι η θερμότητα που αποθηκεύεται στον ωκεανό. Ωκεανογραφία και κλιματολογία είναι επιστημονικά πεδία, τα οποία μελετούν τη θερμότητα που αποθηκεύεται στον ωκεανό. Αλλαγές στην θερμότητα του ωκεάνιου βυθού  διαδραματίζει σημαντικό ρόλο στην άνοδο της στάθμης της θάλασσας, λόγω της θερμικής διαστολής. Η θέρμανση που αποθηκεύεται στους ωκεανούς αντιπροσωπεύει το 90% της ενέργειας που συσσωρεύεται από την υπερθέρμανση του πλανήτη μεταξύ του 1971 και του 2010. Περίπου το ένα τρίτο της επιπλέον θερμότητας αποθηκεύεται σε βάθος μικρότερο από τα 700 μέτρα.

Πρόσφατες αλλαγές

Αρκετές μελέτες, τα τελευταία χρόνια, έχουν βρει αύξηση της θερμοκρασίας στον ωκεανό, τόσο κοντά στην επιφάνεια όσο και στα μεγάλα βάθη, που αποδίδετε σε ανθρωπογενή παράγοντες που ευθύνονται για υπερθέρμανση του πλανήτη. Μελέτες με βάση στο ARGO δείχνουν ότι η επιφάνεια των ωκεάνιων ανέμων, ειδικά για τους υποτροπικούς ανέμους του Ειρηνικού Ωκεανού, αλλάζουν την ωκεάνια θερμότητα, στην κατακόρυφη κατανομή. Αυτό οδηγεί σε αλλαγές μεταξύ των ωκεάνιων ρευμάτων, και προκαλεί μια αύξηση στο υποτροπικό, που επίσης σχετίζεται με το Ελ Νίνιο και Λα Νίνια φαινόμενο. Ανάλογα με τις διακυμάνσεις της στοχαστικής φυσικής μεταβλητότητας, κατά τη διάρκεια των La Niña, περίπου 30% περισσότερη θερμότητα από το ανώτερο ωκεάνιο στρώμα μεταφέρεται στο βαθύτερο ωκεάνιο στρώμα.
Πρότυπες μελέτες δείχνουν ότι τα ωκεάνια ρεύματα μεταφέρουν περισσότερη θερμότητα σε βαθύτερα στρώματα κατά τη διάρκεια του La Niña, μετά από αλλαγές στην κυκλοφορία του αέρα. Χρόνια με αυξημένη ωκεάνια θερμοπρόσληψη έχει συσχετισθεί με αρνητικές φάσεις της interdecadal Ειρηνικού ταλάντωσης (IPO). Αυτό είναι ιδιαίτερα ενδιαφέρον για τους επιστήμονες του κλίματος που χρησιμοποιούν τα δεδομένα για την εκτίμηση της ωκεάνιας θερμο-απορρόφησης.
Μια μελέτη του 2015, κατέληξε στο συμπέρασμα ότι η ωκεάνια θερμικότητα που αυξάνεται από τον Ειρηνικό Ωκεανό, αντισταθμίστηκε από μια απότομη διανομή αυτής στον Ινδικό Ωκεανό.
Μιχάλης Σηφάκης

Σε συλλογικό επίπεδο

Ξεκίνησε το ποδόσφαιρο σε ηλικία 9 ετών στον Ατσαλένιο Ηρακλείου. Το 1999 πήρε μεταγραφή στη μεγαλύτερη ομάδα της Κρήτης, τον ΟΦΗ, στον οποίο τα πρώτα χρόνια αγωνιζόταν με τη δεύτερη ομάδα. Το 2002 υπέγραψε επαγγελματικό συμβόλαιο με τον ΟΦΗ, στον οποίο παρέμεινε μέχρι το 2007. Στα χρόνια αυτά υπερασπίστηκε την εστία της ομάδας 112 φορές σε πρωτάθλημα και κύπελλο.
Το 2007 ο Ολυμπιακός Πειραιώς τον απέκτησε για έναν χρόνο με τη μορφή δανεισμού, ως δεύτερο τερματοφύλακα, πίσω από τον Αντώνη Νικοπολίδη.
Επόμενος σταθμός στην καριέρα του ήταν ο Άρης Θεσσαλονίκης. Το 2008 η ομάδα της Θεσσαλονίκης τον απέκτησε από τον ΟΦΗ με κανονική μεταγραφή κι ενώ πολλές ομάδες της ελληνικής Superleague προσπάθησαν να τον εντάξουν στο δυναμικό τους. Την περίοδο 2008-09 υπερασπίστηκε την εστία του Άρη ως βασικός τερματοφύλακας, σε 27 αγώνες σε πρωτάθλημα και κύπελλο. Το 2010 υπέγραψε νέο συμβόλαιο με τους Θεσσαλονικείς μέχρι το 2012.
Το καλοκαίρι του 2012 υπέγραψε συμβόλαιο μονοετούς διάρκειας με τη βελγική Σαρλερουά, όμως την επόμενη χρονιά, τον Ιούλιο του 2013, επέστρεψε στην Ελλάδα για λογαριασμό του Ατρόμητου Αθηνών, από τον οποίο αποχώρησε στο τέλος της περιόδου, έχοντας 11 συνολικά συμμετοχές στο πρωτάθλημα. Στις 12 Σεπτεμβρίου 2014 έγινε γνωστή η απόκτησή του από τον Λεβαδειακό, με τον οποίο συμφώνησε για έναν χρόνο, καταγράφοντας 25 συμμετοχές πρωταθλήματος.
Το 2015 συμφώνησε με την Κόρτραϊκ, επιστρέφοντας στο βελγικό πρωτάθλημα, έπειτα από τρία χρόνια απουσίας. Στα δύο χρόνια παρουσίας του στον βελγικό σύλλογο είχε 16 συμμετοχές στο πρωτάθλημα. Τον Αύγουστο του 2017 ανακοινώθηκε η συμφωνία του με την τουρκική Σαμσουνσπόρ, στη δεύτερη κατηγορία Τουρκίας.

Στις εθνικές ομάδες

Το 2004 ο Μιχάλης Σηφάκης κατάφερε να βρεθεί στο κατώφλι της εθνικής Ελπίδων, με τα χρώματα της οποίας αγωνίστηκε σε 15 αγώνες.
Το 2005 βρέθηκε στην αποστολή της εθνικής Ανδρών που έλαβε μέρος στο κύπελλο Συνομοσπονδιών στη Γερμανία, χωρίς να αγωνιστεί.
Το ντεμπούτο του πραγματοποιήθηκε στις 14 Οκτωβρίου 2009, όταν κλήθηκε από τον ομοσπονδιακό προπονητή Ότο Ρεχάγκελ στους αγώνες της προκριματικής φάσης του Μουντιάλ 2010 και υπερασπίστηκε για πρώτη φορά την εστία της Ελλάδας στον νικηφόρο αγώνα με το Λουξεμβούργο (2-1).
Αποτέλεσε τη βασική επιλογή του προπονητή Φερνάντο Σάντος για την εστία της Ελλάδας, στην πορεία της για την πρόκριση στο Euro 2012, ενώ στην τελική φάση της διοργάνωσης αγωνίστηκε σε τρεις αγώνες.

Διακρίσεις

Το 2009 βραβεύτηκε από τον ΠΣΑΠ με το βραβείο υπεύθυνης στάσης για τον τρόπο που συμπεριφέρθηκε σε απρόκλητη επίθεση οπαδού που δέχθηκε αγωνιζόμενος.

Προσωπική ζωή

Παντρεύτηκε τον Ιούνιο του 2018.
Κώστας Ριτσώνης

Ο Κώστας Ριτσώνης ήταν Έλληνας ποιητής (1949-2015).
Γεννήθηκε το 1946 στην Αθήνα. Σπούδασε πολιτικός μηχανικός στην Πολυτεχνική Σχολή στη Θεσσαλονίκη .
Άρχισε να γράφει από το 1969 και ήταν αποκλειστικός συνεργάτης του περιοδικού Διαγώνιος του Ντίνου Χριστιανόπουλου μέχρι το 1984. Από το 1987 εκδίδει το χειρόγραφο περιοδικό "Ποιήματα των φίλων" και από το 1996 επιμελείται τις ομώνυμες τυπωμένες εκδόσεις. 
Το 2006 μαζί με τον πεζογράφο Γιάννη Μπασκόζο εξέδωσαν το περιοδικό "Οι φίλοι". Άλλες μεγάλες του αγάπες είναι η ζωγραφική, το ρεμπέτικο τραγούδι και οι μεταφράσεις κυρίως Γάλλων ποιητών. Πολλές από αυτές τις παρουσίασε στο ηλεκτρονικό περιοδικό "Ποιείν". 
Συνεργάστηκε σε έντυπα περιοδικά και σε ηλεκτρονικά περιοδικά στο διαδίκτυο. Πολλά ποιήματά του βρίσκονται σε ιστολόγια φίλων του και στις ετήσιες ανθολογίες του Τάσου Κόρφη "Φωνές" και του Γιάννη Κορίδη "Ποιητικό Ημερολόγιο". Έχει μεταφραστεί στα αγγλικά από το Γιάννη Γκούμα και στα πολωνέζικα από το Janusz Strasburger. 
Ποιήματά του έχει μελοποιήσει ο Σταύρος Κουγιουμτζής, αλλά και ο ίδιος έχει εκδώσει βιβλίο με ρεμπέτικους στίχους για τα τραγούδια του παιγμένα στα μακάμ της λαϊκής μας μουσικής.
Πέθανε στις 15 Ιουλίου 2015.
BBC Radio 4 Extra

BBC7

Ο σταθμός άρχισε να εκπέμπει στις 15 Δεκεμβρίου του 2002 ως BBC7 από τον κωμικό Paul Merton. Το πρώτο πρόγραμμα του σταθμού ξεκίνησε στις 20:00 και ήταν παρόμοιο με αυτό του BBC Radio 4. Ο σταθμός έπαιζε κυρίως προγράμματα από το αρχείο του BBC. Επιπλέον ο σταθμός είχε και παιδικά προγράμματα, όπως το The Little Toe Radio Show και το The Big Toe Radio Show.
Ο σταθμός είχε κερδίσει τα βραβεία Sony Radio Academy Award το 2003, ήταν υποψήφιος στα βραβεία Promo Award το 2004 και το 2005 πήρε ένα αργυρό στα βραβεία Short-Form.
Ο σταθμός μετονομάστηκε στις 4 Οκτωβρίου του 2008 σε BBC Radio 7, ώστε να έχει την ίδια επωνυμία με τα υπόλοιπα ραδιόφωνα του BBC.
Ο σταθμός, την τελευταία περίοδο της ζωής του, είδε την ακρόασή του να ανεβαίνει πολύ υψηλά για ένα ψηφιακό ραδιόφωνο. Συγκεκριμένα είχε 9.5% ακρόαση, το οποίο είναι 931,000 ακροατές, το πρώτο τρίμηνο του 2010. Το δεύτερο τρίμηνο είχε 949,000 ακροατές, κάνοντας το σταθμό το δεύτερο δημοφιλέστερο ψηφιακό ραδιοφωνικό σταθμό του BBC εκείνο το καιρό.

BBC Radio 4 Extra

Στις 2 Μαρτίου του 2010 το BBC είχε ανακοινώσει ότι ο σταθμός θα ξαναέκπεμπε, με αποτέλεσμα ο σταθμός να επαναλειτουργήσει με ως BBC Radio 4 Extra το Σάββατο, 2 Απριλίου του 2011.
Κορράδος Α΄ του Ωσέρ

Βιογραφία

Ήταν γιος του Γουέλφου και της Χέντβιχ, κόρης του Ίζεμμπαρτ κόμη του Τούργκαου στη Σαξονία. Η αδελφή του Γιούντιτ παντρεύτηκε τον Λουδοβίκο Α΄ των Φράγκων και η Χέμμα τον Λουδοβίκο Β΄ των Φράγκων. 
Το 858 αυτός και η οικογένειά του εγκατέλειψαν τον βασιλιά τους Λουδοβίκο Β΄ της Ανατολικής Φραγκίας και μετέβησαν στον Κάρολο Β΄ της Δυτικής Φραγκίας, γιο της Γιούντιτ. Αμείφθηκαν γενναιόδωρα και ο Κορράδος έλαβε αρκετές κομητείες: Ωσέρ, Άαργκαου (οι δύο περιοχές είναι κοντά στη λίμνη Κωνσταντία) & Παρισιού. Τότε ο Λουδοβίκος Β΄ κατάσχεσε τα φέουδά του στη Βαυαρία. 
Στο έργο Miracula Sancti Germani (Τα θαύματα του Σαιν-Ζερμαίν), ο Κορράδος αναφέρεται ως πρίγκιπας.
Παναγιώτης Θεράπος

Βιογραφικά στοιχεία

Σπούδασε νομικά και ακολούθησε δικαστική σταδιοδρομία φτάνοντας μέχρι την θέση του εισαγγελέα του Αρείου Πάγου (1970 - 1974). Υπήρξε πρωτοδίκης Πατρών. Στην κυβέρνηση Μαρκεζίνη διορίστηκε υπουργός δημόσιας τάξης. 
Μετά την πτώση της Χούντας υποβιβάστηκε αρχικά στον βαθμό του εφέτη και στη συνέχεια τιμωρήθηκε με οριστική πάυση από το Ανώτατο Πειθαρχικό Συμβούλιο. Τον Αύγουστο του 1975 παραπέμφθηκε σε δίκη για το Πολυτεχνείο, για το οποίο και αθωώθηκε ένα χρόνο αργότερα.
Φωτιά... Πυροσβέστες

Πλοκή

Η ταινία αρχίζει με μέλη του πυροσβεστικού σώματος, τα οποία περιεργάζονται το δώρο που σκοπεύουν να προσφέρουν, στον πρώην αρχηγό της πυροσβεστικής, για τα 86α γενέθλιά του. Αποφασίζουν να του το δώσουν στην ετήσια γιορτή που γίνεται, μέσω μίας όμορφης κοπέλας, της Μις Πυροσβεστική. Έτσι, μέλη αρχίζουν και διαλέγουν τις υποψήφιες από τη γιορτή. Τελικά, καταφέρουν να συγκεντρώσουν 7, όμως κατά τη διάρκεια της απονομής του τίτλου και την παράδοση του δώρου, τα κορίτσια αρχίζουν και τρέχουν ανεξέλεχτα και πάνε όλες στο μπάνιο.
Η φασαρία που προκάλεσε όλη αυτή η αναστάτωση, τη διακόπτει μία φωτιά, που ξέσπασε στο σπίτι ενός ηλικιωμένου κυρίου. Όλοι πλέον παρακολουθούν το σπίτι του να καίγεται. Κατόπιν, τον οδηγούν μέσα στην αίθουσα που γινόταν η γιορτή και όλοι προσφέρουν τους λαχνούς τους για να τραβήξει αυτός και να κερδίσει κάποιο δώρο. Ωστόσο, ο κύριος Χελβέτα προτιμούσε λεφτά, αντί για κάποια δώρα. Με τη φασαρία όμως όλα τα δώρα είχαν κλαπεί, εκτός μερικών, τότε ο διοικητής ζητά να κλείσουν τα φώτα, έτσι ώστε όσοι πήραν να τα επιστρέψουν κρυφά, όμως μόλις άναψαν τα φώτα έλλειπαν όλα. Αυτό έγινε άλλη μία φορά, και ο μόνος που επέστρεψε δώρο, ήταν ένας από την επιτροπή, καθώς άναβαν τα φώτα.
Αμέσως, η επιτροπή αποσύρεται και αρχίζει να συζητά για αυτό το συμβάν. Σκέφτονται πως θα σώσουν το σκάνδαλο, ότι δηλαδή κάποιος από αυτούς έκλεψε έστω κι ένα δώρο. Άλλοι βεβαίως είναι πιο διαλλακτικοί. Ενόσω μιλάνε, αντιλαμβάνονται ότι επικρατεί μεγάλη ησυχία, και πηγαίνοντας μέσα στην αίθουσα βλέπουν μόνο τα γκαρσόνια να μαζεύουν και τον επίτιμο πρόεδρο του σώματος να περιμένει ακόμα το δώρο. Τότε τρέχουν όλοι, παίρνουν το δώρο και πάνε να του το παραδώσουν. Όταν, ο πρόεδρος ανοίγει το κουτί, το δώρο έλλειπε κι αυτό. Η ταινία τελειώνει με τον ηλικιωμένο κύριο, να επιστρέφει στα συντρίμμια του σπιτιού και να κοιμάται στο κρεβάτι του, το οποίο ήδη χρησιμοποιούταν από ένα μέλος της επιτροπής.

Διακρίσεις

Η ταινία υπήρξε υποψήφια για Όσκαρ Καλύτερης Ξενόγλωσσης Ταινίας, στην 41η τελετή. Επίσης, η ταινία εισήχθη στο Φεστιβάλ Καννών, χωρίς αποτέλεσμα, καθότι το φεστιβάλ ακυρώθηκε, λόγω των γεγονότων που έλαβαν μέρος στη Γαλλία τον Μάη του 1968.
Αβαρίτσα Θεσπρωτίας

Πληθυσμιακά στοιχεία

Η εξέλιξη πληθυσμού της Αβαρίτσας έχει ως εξής: κάτοικοι 77 (1961), 42 (1971), 103 (1991), 43 (2001), 36 (2011).

Γεωγραφία

Ο οικισμός είναι κτισμένος σε τοποθεσία που δεσπόζει του ποταμού Καλαμά (Θύαμι). Βρίσκεται στα 71 μέτρα, χαρακτηρισμένος ως πεδινός οικισμός  και απέχει από την Ηγουμενίτσα, 28 χλμ. περίπου, προς τα ΒΑ. Βρίσκεται στους πρόποδες του όρους Χιονίστρα, που αποτελεί ΒΔ. απόληξη των ορέων Παραμυθιάς.

Αξιοθέατα

Στα ΔΝΔ. του οικισμού βρίσκεται η Μονή Παγανιών (Παγανίων), κτίσμα του 17ου αιώνα, αφιερωμένη στην Κοίμηση της Θεοτόκου. Η μονή έχει χαρακτηριστεί ως ιστορικό διατηρητέο μνημείο.